2000/210/EY: Komission päätös, tehty 25 päivänä helmikuuta 2000, yksityiskohtaista tutkimusta varten annetun asiakirja-aineiston täydellisyyden periaatteellisesta hyväksymisestä spinosadin mahdolliseksi sisällyttämiseksi kasvinsuojeluaineiden markkinoille saattamisesta annetun neuvoston direktiivin 91/414/ETY liitteeseen I (tiedoksiannettu numerolla K(2000) 476) (ETA:n kannalta merkityksellinen teksti)



Virallinen lehti nro L 064 , 11/03/2000 s. 0024 - 0025



KOMISSION PÄÄTÖS, tehty 25 päivänä helmikuuta 2000, yksityiskohtaista tutkimusta varten annetun asiakirja-aineiston täydellisyyden periaatteellisesta hyväksymisestä spinosadin mahdolliseksi sisällyttämiseksi kasvinsuojeluaineiden markkinoille saattamisesta annetun neuvoston direktiivin 91/414/ETY liitteeseen I (tiedoksiannettu numerolla K(2000) 476) (ETA:n kannalta merkityksellinen teksti) (2000/210/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 1999/80/EY(2), ja erityisesti sen 6 artiklan 3 kohdan, sekä katsoo seuraavaa: (1) Neuvoston direktiivissä 91/414/ETY, jäljempänä "direktiivi", säädetään yhteisössä sallittujen kasvinsuojeluaineisiin sisällytettävien tehoaineiden luettelon laatimisesta. (2) Eräs hakija on toimittanut yhtä tehoainetta koskevan asiakirja-aineiston jäsenvaltioiden viranomaisille tehoaineen sisällyttämiseksi direktiivin liitteeseen I. (3) Dow AgroSciences toimitti tehoainetta spinosadi koskevan asiakirja-aineiston Alankomaiden viranomaisille 19 päivänä heinäkuuta 1999. (4) Kyseiset viranomaiset ovat toimittaneet komissiolle tulokset asiakirja-aineiston täydellisyyden ensimmäisestä tarkastelusta ottaen huomioon direktiivin liitteessä II ja ainakin yhden kyseistä tehoainetta sisältävän kasvinsuojeluaineen osalta liitteessä III säädetyt tietovaatimukset. Tämän jälkeen hakija toimitti asiakirja-aineiston 6 artiklan 2 kohdan mukaisesti komissiolle ja muille jäsenvaltioille. (5) Spinosadia koskeva asiakirja-aineisto toimitettiin pysyvälle kasvinsuojelukomitealle 17 päivänä elokuuta 1999. (6) Direktiivin 6 artiklan 3 kohdassa säädetään, että asiakirja-aineisto on vahvistettava yhteisön tasolla, jotta sitä voidaan pitää periaatteessa hyväksyttävänä direktiivin liitteessä II ja ainakin yhden kyseistä tehoainetta sisältävän kasvinsuojeluaineen osalta liitteessä III säädettyjen tietovaatimusten mukaisesti. (7) Tällainen vahvistaminen on tarpeen, jotta asiakirja-aineiston yksityiskohtaista tarkastelua voidaan jatkaa ja jäsenvaltioille voidaan antaa mahdollisuus myöntää tätä tehoainetta sisältävien kasvinsuojeluaineiden käyttämiseen tilapäisiä lupia mainitun direktiivin 8 artiklan 1 kohdan edellytysten mukaisesti ja erityisesti sen edellytyksen mukaisesti, joka koskee tehoaineen ja kasvinsuojeluaineen yksityiskohtaisen arvioinnin tekemistä direktiivin vaatimukset huomioon ottaen. (8) Tämä päätös ei vaikuta siihen, etteikö hakijalta voida pyytää lisätietoja, jos yksityiskohtaisissa tutkimuksissa ilmenee, että tällaisia tietoja tarvitaan päätöksentekoon. (9) Jäsenvaltioiden ja komission välillä on sovittu, että Alankomaat jatkaa tehoainetta spinosadi koskevan asiakirja-aineiston yksityiskohtaista tutkimista. (10) Alankomaat antaa komissiolle mahdollisimman pian ja viimeistään yhden vuoden kuluessa kertomuksen tutkimuksen lopputuloksista siten, että mukana on suositus tehoaineen sisällyttämisestä tai sisällyttämättä jättämisestä luetteloon ja kaikista siihen liittyvistä edellytyksistä. Tämän kertomuksen saamisen jälkeen yksityiskohtaisia tutkimuksia jatketaan kaikkien jäsenvaltioiden asiantuntijoiden kanssa pysyvässä kasvinsuojelukomiteassa. (11) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT SEURAAVAN PÄÄTÖKSEN: 1 artikla Seuraavan asiakirja-aineiston katsotaan periaatteessa täyttävän liitteessä II ja ainakin yhden kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset, kun otetaan huomioon ehdotetut käyttötarkoitukset: Dow AgroSciencesin komissiolle ja jäsenvaltioille toimittama spinosadin sisällyttämiseksi tehoaineena direktiivin 91/414/ETY liitteeseen I tarvittava asiakirja-aineisto, joka jätettiin pysyvän kasvinsuojelukomitean käsiteltäväksi 17 päivänä elokuuta 1999. 2 artikla Tämä päätös on osoitettu kaikille jäsenvaltioille. Tehty Brysselissä 25 päivänä helmikuuta 2000. Komission puolesta David BYRNE Komission jäsen (1) EYVL L 230, 19.8.1991, s. 1. (2) EYVL L 210, 10.8.1999, s. 13.